Στέλιος Παπαθεμελής

Ο Στυλιανός Άγγελος (Στέλιος) Παπαθεμελής (Ιανουάριος 1938) είναι Έλληνας δικηγόρος και πολιτικός που διετέλεσε βουλευτής Α΄ Θεσσαλονίκης και υπουργός σε κυβερνήσεις του Ανδρέα Παπανδρέου. Είναι γνωστός κυρίως για τους πολύ στενούς δεσμούς του με την Εκκλησία της Ελλάδος.

Πολιτική πορεία
Γεννήθηκε στη Θεσσαλονίκη το 1938. Σπούδασε στη Νομική Θεσσαλονίκης και άσκησε το δικηγορικό επάγγελμα. Εξελέγη βουλευτής Α΄ Θεσσαλονίκης το 1974 με την Ένωση Κέντρου - Νέες Δυνάμεις και το 1977 με την ΕΔΗΚ. Στη συνέχεια προσχώρησε στο ΠΑΣΟΚ. Είχε ταυτόσημες απόψεις με τον Ανδρέα Παπανδρέου στα λεγόμενα εθνικά θέματα, ενώ συμφωνούσε και στην ανάγκη κρατικής παρέμβασης στην οικονομία με στόχο την κοινωνική δικαιοσύνη και την εξάλειψη της ανισότητας. Ωστόσο είχε συντηρητικές απόψεις στα κοινωνικά θέματα, διαφορετικές από αυτές του επίσημου ΠΑΣΟΚ.

Στις κυβερνήσεις του Ανδρέα Παπανδρέου διετέλεσε Υφυπουργός Εθνικής Παιδείας και Θρησκευμάτων (1982–1985), Υπουργός Βόρειας Ελλάδας (1987–1989) και Υπουργός Δημόσιας Τάξης (1993–1995). Επί θητείας του, το 1988, το Υπουργείο Βόρειας Ελλάδας μετονομάστηκε σε Υπουργείο Μακεδονίας και Θράκης.

Η θητεία του στο Υπουργείο Δημόσιας Τάξης ήταν επεισοδιακή, καθώς προσπάθησε να εφαρμόσει νόμο που υποχρέωνε τα νυχτερινά κέντρα διασκέδασης να κλείνουν υποχρεωτικά στις 2 τη νύκτα. Σε αυτή του την προσπάθεια τον υποστήριξε ο σύλλογος εργαζομένων στα νυχτερινά κέντρα, αλλά γενικά η κοινή γνώμη είδε αρνητικά το μέτρο. Στις διαμαρτυρίες εναντίον του νόμου πρωτοστάτησαν ιδιοκτήτες νυχτερινών κέντρων που πολιτικά ανήκαν στο ΠΑΣΟΚ, όπως ο Στηβ Κακέτσης και ο Στράτος Γιδόπουλος. Σύμφωνα με τα ΜΜΕ, βρισκόταν και σε συνεχή αντιπαράθεση με τον αρχηγό της Ελληνικής Αστυνομίας αντιστράτηγο Μανώλη Χουρδάκη, ο οποίος είχε επιλεγεί για τη θέση από το περιβάλλον του Ανδρέα Παπανδρέου.Αυριανή, 15 Απριλίου 1994

Αργότερα αποχώρησε από το ΠΑΣΟΚ και το 2004 ίδρυσε νέο κόμμα, τη Δημοκρατική Αναγέννηση. Στις εκλογές του ίδιου έτους το κόμμα του δεν κατήλθε, αλλά ο ίδιος εξελέγη βουλευτής Α' Θεσσαλονίκης συνεργαζόμενος με τη Νέα Δημοκρατία, από την κοινοβουλευτική ομάδα της οποίας αποχώρησε στη συνέχεια και παρέμεινε ανεξάρτητος βουλευτής. Το κόμμα επανενεργοποιήθηκε το 2007 κι έλαβε μέρος αυτόνομα στις εκλογές, αλλά δεν κατόρθωσε να εισέλθει στη Βουλή. Στις ευρωεκλογές του 2009 ίδρυσε και ηγήθηκε του Πανελλήνιου Μακεδονικού Μετώπου σε συνεργασία, μεταξύ άλλων, με τον Κώστα Ζουράρι, χωρίς όμως να εκλέξει βουλευτή. Το 2010 έθεσε υποψηφιότητα για τον Δήμο Θεσσαλονίκης και εξελέγη δημοτικός σύμβουλος. 

Πολιτικά και κοινωνιολογικά δοκίμια του Στέλιου Παπαθεμελή έχουν δημοσιευθεί σε πολλά περιοδικά και εφημερίδες, ενώ νομικά συγγράμματά του έχουν δημοσιευθεί στην Επιθεώρηση Εργατικού Δικαίου και στον Αρμενόπουλο του Δικηγορικού Συλλόγου Θεσσαλονίκης. Έχει λάβει ενεργά μέρος σε κινήσεις για το όνομα της Μακεδονίας, καθώς και υπέρ της αναγραφής του θρησκεύματος στις ταυτότητες, ενώ από το 1991 κυκλοφορεί η εφημερίδα Πολιτική Ενημέρωση, την οποία εκδίδει ο ίδιος μέσω του Πολιτικού Ομίλου για την Δημοκρατία και την Πατρίδα.

Διακρίσεις
Στον Στέλιο Παπαθεμελή έχει απονεμηθεί ο Χρυσούς Σταυρός του Παρασήμου του Αποστόλου Παύλου από τον Αρχιεπίσκοπο Χριστόδουλο και την Διαρκή Ιερά Σύνοδο, ένεκα του «κοινοβουλευτικού του ήθους, της ορθόδοξης χριστιανικής αντίληψης» και της «πολιτικής διορατικότητας ενός πολιτικού ανδρός με χαρακτηριστικό γνήσιο πατριωτισμό». Ο Μητροπολίτης Μεσογαίας Νικόλαος ανέφερε ότι ο Παπαθεμελής «κατάφερε να χριστιανοποιήσει την πολιτική του αντίληψη και μαρτυρία και να δώσει πολιτική έκφραση στις χριστιανικές του πεποιθήσεις» και ότι κατέδειξε στην πράξη πως «η χριστιανική πίστη μπορεί παντού να εκφράζεται, ακόμη και στην πολιτική». 

Επίσης, ο Πατριάρχης Μόσχας και πάσης Ρωσίας Αλέξιος Β΄ τον περιέγραψε σε μήνυμά του ως «λαμπρό παράδειγμα συμβολής ενός πιστού τέκνου της Εκκλησίας στην πολιτική ζωή του κόσμου».Εφημερίδα Πολιτική Ενημέρωση, Αρ. φύλλου 94, Αύγουστος 2007, σελ. 6

 Κριτική 
Στις 4 Ιουνίου 2012, ο Στέλιος Παπαθεμελής ως δημοτικός σύμβουλος του Δήμου Θεσσαλονίκης και επικεφαλής δημοτικής παράταξης, σχολιάζοντας παλαιότερη δήλωση του δημάρχου της πόλης Γιάννη Μπουτάρη, που ανέφερε ότι θα ήταν θετικός να τελέσει πολιτικό γάμο ομοφύλων, χρησιμοποίησε απαξιωτικές εκφράσεις σε συνεδρίαση του Δημοτικού Συμβουλίου για τους ομοφυλοφίλους, συγκρίνοντάς τους με τα κτήνη και τους κτηνοβάτες, δηλαδή με τα ζώα και με αυτούς που συνουσιάζονται με αυτά. Για αυτήν τη δήλωση δέχθηκε επικρίσεις.

Υποσημειώσεις

Πηγές
 Εφημερίδα Πολιτική Ενημέρωση, Αρ. φύλλου 94, Αύγουστος 2007 (διαθέσιμη στο διαδίκτυο εδώ).

Εξωτερικοί σύνδεσμοι
Η επίσημη ιστοσελίδα της Δημοκρατικής Αναγέννησης (Αρχείο 2010)
Η επίσημη ιστοσελίδα του Πανελλήνιου Μακεδονικού Μετώπου


Απονομή του Χρυσού Σταυρού του Αποστόλου Παύλου
 Η ομιλία του κ. Χριστόδουλου, στον ιστότοπο papathemelis.gr
 Περιοδικό Πρόναος, Τεύχ. 80, 5 Μαΐου 2006, έκδοση της Εκκλησίας της Ελλάδος.

Κατηγορία:Βουλευτές εκλεγμένοι με την Ένωση Κέντρου - Νέες Δυνάμεις
Κατηγορία:Βουλευτές εκλεγμένοι με την Ένωση Δημοκρατικού Κέντρου
Κατηγορία:Βουλευτές εκλεγμένοι με το ΠΑΣΟΚ
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Α΄ Θεσσαλονίκης
Κατηγορία:Δημοτικοί Σύμβουλοι ανά την Ελλάδα
Κατηγορία:Έλληνες αρχηγοί κομμάτων
Κατηγορία:Έλληνες υπουργοί Μακεδονίας-Θράκης
Κατηγορία:Έλληνες υπουργοί Δημοσίας Τάξεως
Κατηγορία:Έλληνες υφυπουργοί Εθνικής Παιδείας και Θρησκευμάτων
Κατηγορία:Μακεδόνες